**Skaidrojums par likuma “Par valsts sociālo apdrošināšanu”** **20.4 panta ceturtās daļas 8.punkta piemērošanu**

Š.g. 2.februārī visām pašvaldībām tika nosūtīts skaidrojums par likuma “Par valsts sociālo apdrošināšanu” 20.4 panta ceturtās daļas 8.punkta piemērošanu. Ņemot vērā ievērojamo interesi par ziņu kodu iesniegšanu, esam papildinājuši un precizējuši iepriekš izsūtīto informāciju.

1. Likuma “Par valsts sociālo apdrošināšanu” 20.4 panta ceturtās daļas 8.punkts nosaka, ka minimālās valsts sociālās apdrošināšanas obligātās iemaksas neveic  par personu, kuru nodarbina darba devējs, kas reģistrēts Sociālo pakalpojumu sniedzēju reģistrā. Sociālo pakalpojumu sniedzēju reģistrā tiek reģistrēti sociālo pakalpojumu sniedzēji, tai skaitā pašvaldību struktūrvienības, kuras ir faktiski iesaistītas sociālo pakalpojumu sniegšanā, savukārt pašvaldība kā šo pakalpojumu sniedzēju darba devējs Sociālo pakalpojumu reģistrā nav reģistrēta. Tā kā personas, kuras faktiski iesaistītas sociālo pakalpojumu sniegšanā, nebija iespējams identificēt, tad Valsts sociālās apdrošināšanas aģentūra attiecīgajam darba devējam neveica minimālo valsts sociālās apdrošināšanas obligāto iemaksu aprēķinu par 2021.gada III ceturksni, t.i., ja darba ņēmējam (neatkarīgi no tā, vai tas ir vai nav faktiski iesaistīts sociālo pakalpojumu sniegšanā) darba samaksa mēnesī bija mazāka par minimālo algu, darba devējam no saviem līdzekļiem nebija jāveic valsts sociālās apdrošināšanas obligātās iemaksas no starpības - minimālās algas un darba ņēmēja faktiskās darba starpības.

2. Lai nodrošinātu, ka par tiem darba ņēmējiem, kuri ir faktiski iesaistīti sociālo pakalpojumu sniegšanā, minimālās valsts sociālās apdrošināšanas obligātās iemaksas netiktu rēķinātas, tika veikti grozījumi Ministru kabineta 2010.gada 7.septembra noteikumos Nr.827 "[Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli](https://likumi.lv/ta/id/217642-noteikumi-par-valsts-socialas-apdrosinasanas-obligato-iemaksu-veiceju-registraciju-un-zinojumiem-par-valsts-socialas-apdrosinas...)" (Ministru kabinetā pieņemti 2021.gada 21.decembrī). Iepriekš minētie grozījumi paredz, ka darba devējs līdz 2021.gada 31.decembrim par esošajiem darba ņēmējiem, kuri ir faktiski iesaistīti sociālo pakalpojumu sniegšanā, iesniedz Valsts ieņēmumu dienestam EDS ziņu kodus:

“55” - darba ņēmējs, kurš sācis sociālo pakalpojumu sniegšanu un kura darba devējs, tā struktūrvienība vai filiāle ir Sociālo pakalpojumu sniedzēju reģistrā reģistrēta institūcija;

“56” - darba ņēmējs, kurš vairs nesniedz sociālos pakalpojumu un kura darba devējs, tā struktūrvienība vai filiāle ir Sociālo pakalpojumu sniedzēju reģistrā reģistrēta institūcija.

Pieņemot darbā darba ņēmējus, kuri ir faktiski iesaistīti sociālo pakalpojumu sniegšanā, no 2022.gada 1.janvāra VID EDS ir jāiesniedz:

1. ja ir noslēgts darba līgums, jāiesniedz ziņu kodi “11” un “55”;
2. ja ir noslēgts uzņēmuma līgums un personai nav reģistrēta saimnieciskā darbība, ir jāiesniedz ziņu kodi “11”, “81” un “55”;
3. ja ir noslēgts uzņēmuma līgums un personai ir reģistrēta saimnieciskā darbība – neviens ziņu kods nav jāiesniedz.

Pārtraucot darba tiesiskās attiecības un uzņēmuma līgumu (ja personai nav reģistrēta saimnieciskā darbība) ar darba ņēmēju, kurš bija faktiski iesaistīts sociālo pakalpojumu sniegšanā, VID EDS iesniedz ziņu kodus “21”, “22”, “23”, “24” vai “25” – darba ņēmēja statusa zaudēšana un ziņu kodu “56”.

3. Informējam, ka juridiskās skaidrības nodrošināšanai, tiks izstrādāts likumprojekts “Grozījumi likumā “Par valsts sociālo apdrošināšanu””, kurā tiks precizēts 20.4 panta ceturtās daļas 8.punkts, paredzot, ka minimālās valsts sociālās apdrošināšanas obligātās iemaksas nebūs jāveic par personu, kura kā darba ņēmējs iesaistīta sociālā pakalpojuma sniegšanā un tās darba devējs vai tā struktūrvienība, vai filiāle ir Sociālo pakalpojumu sniedzēju reģistrā reģistrēta institūcija.

4. Papildus informējam, ka 2021.gada 16.decembrī Saeimā tika pieņemts likums “Grozījumi Covid-19 infekcijas izplatības seku pārvarēšanas likumā”, kas nosaka, ka minimālo valsts sociālās apdrošināšanas obligāto iemaksu objekts netiek aprēķināts par tiem pārskata mēnešiem, kuros Ministru kabinets visā Latvijas teritorijā ir izsludinājis ārkārtējo situāciju (8.2 panta trešā daļa).

5. Ja gadījumā par darba ņēmējiem, kuri ir faktiski iesaistīti sociālo pakalpojumu sniegšanā, VID EDS nav iesniegts ziņu kods “55”, lūdzam darba devējus to operatīvi iesniegt VID EDS, pretējā gadījumā, Valsts sociālās apdrošināšanas aģentūra par darba ņēmējiem aprēķinās minimālās valsts sociālās apdrošināšanas obligātās iemaksas, kas darba devējam būs jāsedz no saviem līdzekļiem.

6. Par to, vai personai norādāms ziņu kods “55”, atbildīgs ir tikai darba devējs, jo tikai darba devējs zina, vai konkrētā persona ir faktiski iesaistīta sociālo pakalpojumu sniegšanā. Kā jau iepriekš minēts, par personām, kurām iesniegts ziņu kods “55”, netiks aprēķinātas minimālais VSAOI, līdz ar to neveidosies arī nodokļu sekas. Vēršam uzmanību, ka likuma “Par nodokļiem un nodevām” 18.panta pirmās daļas 2. un 6.punkts nosaka, ka VID viens no uzdevumiem ir  kontrolēt nodokļu, nodevu, kā arī citu valsts noteikto maksājumu aprēķināšanas un maksāšanas pareizību, kā arī kontrolēt nodokļu (nodevu) atlaižu un atvieglojumu piemērošanas pareizību. Iepriekš minētā likuma 32.panta pirmā daļa nosaka, ka par nodokļu revīzijā (auditā) konstatēto nodokļu pārkāpumu, kura rezultātā ir samazināts budžetā iemaksājamā nodokļa apmērs, nodokļu administrācija nodokļu maksātājam papildus aprēķina un par labu budžetam piedzen samazināto nodokli un nokavējuma naudu par periodu no konkrētā nodokļa maksāšanas termiņa līdz nodokļu revīzijas (audita) uzsākšanas dienai, un uzliek soda naudu. Attiecīgi aicinām rūpīgi un pēc satura izvērtēt, vai konkrētais amats/persona, par kuru tiek iesniegts ziņu kods “55”, atbilst šī koda saturam.

Papildus informējam, ka par personām, kuras faktiski iesaistītas sociālo pakalpojumu sniegšanā, VID jāziņo par periodu no 2021.gada 1.jūlija, kā arī turpmāk par visiem no jauna noslēgtiem līgumiem.

Ievērojot iepriekš minēto, vēršam uzmanību, ka Labklājības ministrija nesniedz izvērtējumu, vai par konkrēto personu var iesniegt ziņu kodu “55”.